Frater Guido, permissione divina humilis abbas Flavigniacensis, dilectis nostris fratribus Stephano decano et Girardo dicto Barrot, commonachis nostris de Flavigniaco, salutem et dilectionem sinceram. Cum nobis, ex parte magnifici principis Roberti, ducis Burgundie, fuerit intimatum quod ipse claves fortaliciorum municipii Flavigniacensis, turrium et munitionum, a reverendo in Christo patre domino Bartholomeo, Eduensi episcopo, propter sui necessitatem, exegerat, mandamus vobis quatinus vos vel alter vestrum, loco nostri, dictas claves ad requisitionem dicti reverendi patris, quamprimum ab eodem fueritis requisiti, vel ejus mandato, secundum quod alias fieri consuevit, reddatis, mandatum nostrum ita diligenter exequentes quod in nullo videamini preterire. Datum die martis ante festum beati Hilarii, anno Domini Mº CCº nonagesimo nono.